Document ID: /roh_data/filtered/fineweb-2-filterrobots_roh.jsonl.gz/69904

Riasunt da l‘on L‘on 2018 es stat per nossa bieraria ün on fich allegraivel in differents aspets. La producziun ha funcziunà fich bain, la vendita ha pudü gnir augmantada. Nouv eschna uossa in vendita pro‘l Coop cun 4 differentas sorts (Tschlin cler, Tschlin ambra, Weizen e Biera alvetern), nouv in tuot la Svizra eir pro las butias dad Alnatura o pro EuroDrink. Implü vaina preschantà nossa biera illa „Sommerbox“ ed i‘l chalender d‘Advent da la gruppa d‘interess da bierarias independentas privatas da la Svizra. Cun passa 1500hl tocca nossa bieraria uossa pro‘ls 10% da las plü grondas bierarias da nos pajais, però es amo adüna massa pitschna per prodüer in möd efficiaint avuonda. Quai as vezza üna jada daplü illas cifras da contabiltà. Il schmerdsch da la vendita ha pudü gnir augmantà per 6%, il cashflow es cun CHF 57‘000.- il terz bun da tuot l‘istorgia da nossa ditta però cun passa CHF 110‘000.- amortisaziuns resulta amo adüna üna perdita annuala. Quista situaziun es impustüt difficila pro nouvas investiziuns. Per amegldrar quist cas sto nossa ditta crescher ils prossems ons amo bler plü ferm, adonta cha dürant ils ultims 5 ons vaina dozà nossa vendita da 585hl sün passa 1500hl. Schi va però uschè inavant eschna sün buna via. Per realisar il cresch bsögnaivel ha il cussagl administrativ orientà fingià l‘on passà cha la bieraria es in trattativas da vendita cun plüs partenaris. Quellas trattativas sun uossa ferm avanzadas e vegnan lantschadas amo dürant quist on. Però dain uossa ün sguard inavo sün quai chi‘d es girà dürant l‘on 2018: • No vain pudü realisar insembel cullas pendicularas Motta Naluns e‘l turissem Engiadina Scuol üna biera speciala per nos champiun olimpic Nevin Galmarini. Nevin deira fingià adüna ün grond „fan“ da nossa biera ed ha fingià üna jada tschernü nos prodot sco regal pels sponsurs. «Als amatuors da la biera spetta la fin dal mais october ün spectacul particular. Dürant üna spassegiada illas muntognas da l‘Engiadina Bassa s‘haja la pussibiltà da degustar differentas sorts da biera» La Quotidiana, 29 avuost 2018
• Als dis da biera a Solothurn vaina pudü preschantar nossa biera in fich bun‘atmosfera. Adonta cha dal Grischun es be nossa biera preschainta a quella messa pensa l‘organisatur minch‘on vi da no e scriva in mincha e-mail eir üna cuorta part rumantscha! No vain adüna darcheu plaschair da quai, chi muossa eir noss‘importanza per la messa. • A l‘EBEXPO a Scuol es nossa ditta statta preschainta cun ün stand. • Pel „Nationalpark Bike Marathon“ vaina darcheu pudü prodüer üna biera speciala cun aigna etiquetta. Ils organisaturs muossan cun quai, ch‘els sustegnan e promouvan prodots regiunals e persistents. Ün fich bun exaimpel eir per oters events, grazcha fich. E natüralmaing s‘ha nos „bike-team“ eir darcheu partecipà vi da la cuorsa. • In avuost deirna preschaints a Schauenstein al marchà d‘Andreas Caminada. Andreas Caminada, il plü cuntschaint cuschinunz da nos chantun, ha tschernü nossa biera in sia nouv‘ustaria „Casa Caminada“ sco biera da chasa e spordscha quella avert vi da la spina. • In october vaina organisà insembel cun Bun Tschlin il prüm festival da bieras da muntogna in Engiadina. Adonta cha l‘ora nu deira bella - o precisà, id ha naivü - es quai stat ün grond success chi vegn repeti eir quist on. • E finalmaing in december vaina manà sül marchà nossa biera alvetern, insembel cun GraubündenViva. Üna biera da la sort „belgian blanche“, però indigena cun alveterns grischuns. Tuot quist ed amo daplü ans es gratià grazcha ad ün team fich ingaschà e motivà, il qual - e quai vaina dafatta grond plaschair - ha pudü gnir rinforzà in avuost cun Severin, nos prüm giarsun. No vain plaschair da pudair scolar ün giuven da Martina in nossa bieraria sco tecniker da mangiativas cun specialisaziun biera.